google/wiki40b huggingface dataset:
Johan Vaaler

Bakgrunn og virke

Han tok examen artium i 1887 og livnærte seg som huslærer mens han studerte elektronikk hjemme. I 1892 ble han ansatt på Bryns patentkontor i Kristiania.
I 1899 søkte han tysk patent på en «papirklemme» av ståltråd til å holde papir sammen, og patentet ble innvilget 6. juni 1901. Samme år fikk han også amerikansk patent på sin oppfinnelse. Hans papirklemme kom aldri i produksjon fordi en bedre og mer funksjonell papirklemme allerede fantes på markedet, men antagelig ikke i Norge. Den papirklemmen som vi nå kaller binders, ble fremstilt av «The Gem Manufacturing Company» i England, antagelig allerede omkring 1890. Derav den svenske betegnelsen for binders: «ett gem». Ut fra kunnskapen om at Vaaler oppfant en slags binders, er det oppstått en norsk myte om at han faktisk oppfant den vi bruker idag. Men Vaalers versjon var mindre brukbar fordi den siste runden på ståltråden manglet. Litteraturen om binders, også internasjonalt, krediterer ofte feilaktig Vaaler med oppfinnelsen som er blitt et symbol på teknisk genialitet.
Vaaler skal ha vært en stor teknisk begavelse med en fabelaktig hukommelse, men dessverre døde han så tidlig at han aldri rakk å få fullt utløp for talentet. Ifølge hans familie skal han ha vært en beskjeden og innesluttet person, uten den pågåenhet som er nødvendig for å gjøre en oppfinnelse til en kommersiell suksess. Men det vitner om stort pågangsmot at han faktisk søkte og fikk patent for sin papirklemme i to store industriland. Det må ha vært hans livs store skuffelse å oppdage at andre hadde kommet ham i forkjøpet med et mer anvendelig produkt. Hans patentrettigheter fikk utløpe i all stillhet. Men han slapp å oppleve at han i ettertid ble tilkjent ufortjent berømmelse for en mislykket oppfinnelse.
Den norske dyrkelsen av Vaaler som oppfinner av bindersen nådde et høydepunkt i 1999, hundre år etter at han søkte patent i Tyskland. Da utga Posten et frimerke med bilde av en binders som det første i en serie om norsk oppfinnsomhet. Bakgrunnen var en faksimile av det tyske «Patentschrift». Figuren i forgrunnen var imidlertid ikke den papirklemmen Vaaler tegnet på patentsøknaden, men en binders av den kjente gem-typen. Samme år ble Binderssteinen av kunstneren Arne Lindaas avduket som et minnesmerke over Johan Vaaler og hans patent på Lierfoss i Aurskog-Høland kommune, like ved gården hvor han ble født. Johan Waalers vei på Lierfoss er oppkalt etter Johan Vaaler.
Johan Vaaler tilkjennes fremdeles i nyere utgaver av norske oppslagsverk æren for å ha oppfunnet den vanlige bindersen, og så sent som i 2005 fikk han en lang biografi i siste bind av det nye Norsk biografisk leksikon som bindersens oppfinner.
Jetro

Jetro (hebraisk: יִתְרוֹ, «Deres eksellense») var ifølge Det gamle testamentet (Den hebraiske bibelen) og jødisk mytologi svigerfar til Moses.  Han var hyrde og prest i Midjan.
Jetro blir også omtalt som Reuel og Hobab i Dommernes bok, den sjuende boka i Bibelen. I islam kalles Jetro Shuˤayb (Shoaib, på arabisk شعيب), en av profetene i Koranen.
Jetros gav helligholdes i Hittin.
Tribalisme

Tribalisme er inndeling i eller støtte for en stamme eller stammer, særlig politikk preget av stammelojalitet eller stammeinndeling. Innen konformitet kan tribalisme referere til et tankesett eller oppførsel hvori en er mer lojal overfor ens stamme, enn til sine venner, sitt land, eller en annen sosial gruppe.
Tribalisme antyder eierskap av en sterk kulturell eller etnisk identitet som skiller et medlem av en gruppe fra medlemmer av en annen gruppe. Basert på sterke følelser om nærhet og slektskap pleier ofte stammemedlemmer å inneha en sterk identitetsfølelse. Objektivt trengs en pågående skikkbasert organisering, informasjonsforespørsel og -utveksling for at et skikkbasert stammesamfunn skal dannes; subjektivt derimot kan intense følelser om en felles identitet føre til at mennesker føler seg knyttet gjennom en stamme. Distinksjonen mellom disse to definisjonene av tribalisme – objektiv og subjektiv – er viktig, fordi, mens stammebaserte stamfunn har blitt presset til utkanten av den vestlige verden, er tribalisme ved denne andre definisjonen muligens uredusert. Noen forfattere har postulert at menneskehjernen er genetisk programmert til tribalisme, grunnet dens evolusjonære fordeler; denne påstanden derimot er ofte knyttet til å sette likhetstegn mellom opprinnelige spørsmål om sosialitet med tribalisme.
Ontologisk er tribalisme orientert rundt analogiens, genealogiens og mytologiens bindekraft. Dette betyr at skikkbaserte stammer har sitt sosiale fundament i noen variasjoner av disse stammeorienteringene, mens de samtidig ofte tar til seg tradisjonelle praksiser (som gjennom en bokens religion, som kristendom og islam), og moderne praksiser, som pengeveksling, mobilkommunikasjon og moderne utdanning.
En stammes sosiale struktur kan variere stort, men, grunnet den relativt lille størrelsen til skikkbaserte stammer, involverer sosialt liv i de typer stammer vanligvis en relativt udifferensiert rollestruktur, med få betydelige politiske eller økonomiske distinksjoner mellom individer.
Mange stammer refererer til seg selv på sitt eget språk som «folk», med forskjellige andre tilnavn på nabostammer. For eksempel oversettes begrepet «inuitt» til folk, men de var kjent som «eskimo», grovt oversatt til «etere av rått kjøtt» til ojibwene.
Walther Modell 4

Historikk

Walther Modell 4 ble produsert av Carl Walther GmbH. Rett før den første verdenskrig ønsket den tyske hæren et nytt og bedre håndvåpen enn det som var tilgjengelig. Carl Walter Waffen tok modell 3 og gjorde den større. Straks pistolen var i tjeneste under den første verdenskrig ble den populær blant soldatene i skyttergravene.

Produksjon

Pistolen ble produsert mellom 1910 og 1929, og det ble laget omtrent 500,000 modell 4. I mai 1915 bestilte den tyske regjeringen 250,000 eksemplarer.
Omegle

Omegle er en gratis online chattetjeneste, som lar brukere kommunisere med sammen anonymt uten registrering. Tjenesten velger tilfeldig ut brukerne som snakker sammen, hvor brukerne snakker anonymt som «You» (Deg) og «Stranger» (den fremmede). Omegle ble grunnlagt av 18-åringen Leif K-Brook og ble lansert 24. mars 2009. Omegles logo er en omega (Ω) snudd diagonalt. Under en måned etter at tjenesten ble lansert, hadde siden mer enn 150 000 sidevisninger om dagen.
Brannen i Hotel Caledonien

Brannen i Hotel Caledonien i Kristiansand oppsto tidlig om morgenen 5. september 1986. 14 mennesker omkom i brannen, 54 andre ble behandlet på sykehus for mindre skader eller sjokk.
Brannen ble oppdaget og varslet klokka 04.40. Den startet i underetasjen til den eldste av de to høyblokkene som utgjorde hotellet, ved trappenedgangen fra vestibylen til restaurant Veteranen. Årsaken til brannen var sannsynligvis feil i en lampeledning. Uheldig materialbruk i de nedre etasjene og utette dører til trappeoppganger, heissjakter og gjesterom medvirket til at brannen raskt spredte seg til vestibylen i 1. etasje og til 2. og 3. etasje, og at røyk fra brannen spredte seg videre oppover i den 13 etasjer høye hotellbygningen. Gjesterommene i hotellblokka lå i 4.-12. etasje.
Redningsarbeidet var vanskelig. Røykutviklingen gjorde at ingen av hotellgjestene greide å ta seg ut gjennom rømningsveiene inne i hotellet, og de måtte derfor reddes ut gjennom vinduene. Brannvesenets stiger nådde ikke opp til de øverste etasjene, og flere personer måtte derfor reddes ved hjelp av helikopter. Til sammen 86 personer oppholdt seg i denne delen av hotellet. Av disse ble 70 hentet ut i live via brannvesenets stiger, mobilkraner eller helikopter, mens 2 reddet livet ved å hoppe fra vinduer. Vinduene på gjesterommene kunne ikke åpnes fordi håndtakene var fjernet, og mange av gjestene knuste derfor vinduene for å få frisk luft, før de ble reddet. Alle de omkomne døde av røykforgiftning.
Hotel Caledonien ble gjenoppbygd etter brannen.
Marrakesh-avtalen

Marrakesh-avtalen eller Marrakesh-deklarasjonen er en avtale som ble signert i Marrakesh den 15. april 1994. Avtalen markerte slutten på de 12 år lange forhandlingene under Uruguayrunden og etableringen av WTO. Avtalen var tellende fra den 1. januar 1995.
Avtalen var en videreutvikling av General Agreement on Tariffs and Trade (GATT), supplementert med en rekke andre avtaler. Deriblant GATS, SPS-avtalen, TRIPS-avtalen og TBT-avtalen. Det ble også etablert en ny rettslig bindende tvisteløsnings mekanisme angående internasjonal handel som går under navnet Dispute Settlement Body. Alle avtalene som utgjør Marrakesh-avtalen kan betraktes som en udelelig enhet. Med det menes at ingen land kan ta del i en avtale uten å ta del i alle de andre. For å ta del i WTO må man godkjenne alle vilkårene i Marrakesh-avtalen.
Kypros' herrelandslag i fotball

Kilder

Olsen, Egil Roger (2002). Drillos verden. Oslo: Kagge Forlag AS. ISBN 82-489-0244-7.
Cymindis vaporariorum

Utbredelse

Cymindis vaporariorum finnes i Europa. Den er også registrert fra Norge. Den synes å være vanligere i nord enn i sør, i Europa.

Utseende

Cymindis vaporariorum er omtrent 8-9,6 millimeter lang. Antennens fjerde ledd med fine korte hår og en lang børste/børster i spissen. Dekkvingene har også fin kort hårbekledning. (Krever forstørrelse for å se).  Dekkvingenes bakerste spiss er tverr og ikke avrundet, og de er lysere på farge nær halskjoldet (ponotum). De andre nordiske artene i slekten har kun en liten lysere flekk ved skuldrene.

Levevis

Cymindis vaporariorum finnes på vegetasjonsfattige steder med sand og grus. 
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
That Beautiful Land

«That Beautiful Land» er en amerikansk salme. Teksten ble skrevet av Mrs. F.A.F: Wood White i 1876. Melodien ble skrevet av J.M. Hagan.
Sangen «Never Grow Old» har en meget lik tekst og en nesten identisk melodi. Det er uklart hvilken sang som kom først.

Norsk versjon

Den norske tittelen er «Jeg har hørt om et land».
Lundegaard og Sønner (skips A/S Lundegaard)

DS «Spurt»

innkjøpt av Lundegaard og Sønner desember 1929 av U.S. Shipping Board, Norfolk. Da het den «Craincreek». Lundegaard og Sønner kalte den «Spurt». Den ble solgt til Rederi A/B Horn Stockholm, Sverige. Da omdøpt til «Jaguar». Solgt videre og kalt «Taberg». Opphugget februar 1953.
2061 brt. Hjemmhavn: Farsund, Norge. Kallesignal: WQHK LHVS LCKL Lengde: 255,10 fot. Bredde: 43,80 fot. Dypgående: 20 fot. Fart: 9 knop. Bygget 1918.

MS «Mendocino»

Kjøpt 1935
Kallesignal: MTDP. Hjemmehavn: Farsund, Norge. 6921 brt. Lengde: 425 fot. Bredde: 57 fot. Dypgående: 33,20 fot.
Bygget ved: J. Laing
Pratapa

Utseende

Middelsstore stjertvinger med én eller to lange, tynne stjerter på hver bakvinge. Oversiden er metallisk blå med svarte vingespisser. Undersiden er gråbrun med en mørk tverrstripe, gjerne også en oransje flekk ved bakhjørnet.

Levevis

Larvene lever på parasittiske planter i slekten Loranthus (mistelteinfamilien).

Utbredelse

Slekten er utbredt i Sørøst-Asia, fra Sri Lanka i sørvest og det vestlige Kina i nordvest til Sulawesi i øst.
Formue

Skattbar formue

Skattbar formue er differansen mellom brutto formue og gjeld og samsvarer nærmest med netto formue. Beregning av skattbar formue baseres på ligningsreglene og er ikke nødvendigvis samsvarende med virkelig formue.

Virkelig formue

Virkelig formue kan baseres på forskjellige typer verdifastsettelse. Kostverdi er den verdien som gir en formue basert på hva anskaffelsen kostet eller den ville kostet på et bestemt tidspunkt. Salgsverdi er den verdien som det er mulig å realisere ved salg av verdien.

Verdigjenstander

Alle formuestyper som er antydet er i prinsippet verdigjenstander, men verdien kan være knyttet forskjellige typer gjenstand. Forbruksgjenstand, bruksgjenstand og samleobjekt er ord som antyder forskjeller i verdier over tid. Bedrifter skriver ned verdien av gjenstander som anskaffes overensstemmende med ligningsreglene på grunn av at de har begrenset funksjonstid, mens verdigjenstander som ikke kan verdifastsettes presist kan ha en sannsynlig salgsverdi.

Formuesinntekt

Formuesinntekt er den inntekten en formue gir. Inntekten kan fremkomme ved forrentning, plassering av en verdi i virksomhet som gir avkastning eller ved salg. Forrentnings- og avkastningsinntekt gir verdiøkning eller utbytte mens salg gir utbetaling for hele verdien, både inntekt og anslått verdi. Anslått verdi kan være anskaffelsesverdi eller en annen verdifastsettelse. Ligningsreglene har bestemmelser om hvordan forskjellige typer formuesinntekt skal beskattes.
Gabriel Jesus

Landslaget

Han tok gull under Sommer-OL 2016.
Han ble tatt ut i Brasils tropp til VM i fotball 2018 i Russland.
Vespa Ciao

Vespa Ciao er en moped fra den italienske produsenten Vespa.

Historie

Vespa Ciao er en gammel modell som har blit produsert i flere forskjellige utgaver i løpet av de siste 50 årene, allikevel er selve grunnformen helt lik. Det er også produsert en "Ciao Mix".

Serie

Ciao er den minste i en serie på tre av merket Vespa Piaggio. I denne serien finnes Vepa Ciao, Vespa Bravo og Vespa Si. Ciao har en motor på 49 cm³ som utvikler 2,5 HK.
Landsforbundet Mot Stoffmisbruk

Landsforbundet Mot Stoffmisbruk (LMS) er Norges største organisasjon av og for pårørende av rusavhengige. LMS er en partipolitisk og ideologisk uavhengig organisasjon.
Organisasjonen har flere lokalforeninger over hele Norge. Den første ble stiftet allerede i 1969. LMS som organisasjon ble stiftet i 1981.
LMS arbeider for bedre hjelp til de som rammes av narkotikaproblematikken, både til den rusavhengige, familien og andre som står nær en rusavhengig. Organisasjonen tilbyr veiledning til pårørende, og har blant annet en støttetelefon. De jobber for å fremme kunnskap og informasjon om rusrelaterte temaer og om hvordan pårørende av rusavhengige opplever sin livssituasjon. LMS fremmer pårørende i helse- og ruspolitiske spørsmål, og jobber for at pårørendes perspektiver skal ivaretas innen brukermedvirkning. De gir ut fagbladet 7:p og avgir høringsuttalelser.
LMS er medlem av Fagrådet - Rusfeltets hovedorganisasjon.
LMS finansieres gjennom midler over statsbudsjettet fra Helsedirektoratet, prosjektmidler og medlemskontingent. Kronprins Haakon er organisasjonens høye beskytter.
Ringnes (Stange)

Ringnes er en stor gård i Ottestad i Stange kommune i Hedmark. Den ligger 7 km fra Hamar og helt ned til Mjøsa. Gården ble fredet av Riksantikvaren ved første fredningsrunde i 1923. I 1996 tok deler av den 300 år gamle hovedbygningen fyr, bygningen ble ikke totalskadet og lot seg restaurere. I dag er det Erik Ringnes og Gerd Wikan som eier gården.
Rygh forklarer navnet fra et elvenavn: Ringa. Navnet forekommer ellers i Skedsmo og i Krødsherad.

Historie

I Olav den helliges saga (Hringunes, kap. 43) nevnes Ringnes som Ketil Kalvs hovedsete. Han var nær venn av kong Olav Haraldsson, og var gift med kongens halvsøster, Gunnhild. Deres sønn, Guttorm, var en stor høvding. Han dro blant annet i «vesterveg» til kong Margad i Dublin, der han hadde vintersete. De plyndret i Bretland (Wales) sammen, men ble uenige da byttet skulle deles. Guttorm vant den påfølgende kampen (med sine 5 langskip mot kongens 16) og fikk nok sølv til å lage et 7 alen langt krusifiks som han ga til Olavkirken i Nidaros.
Omkring år 1500 omtales gården som adelsgods og hovedsete for Herlog Hovudfat. Etter å ha ledet et mislykket opprør mot kong Hans av Danmark, ble Hovudfat halshugget på Akershus festning (1508). Gården ble gitt til en av kongens menn som skattefritt krongods i 1528.
I 1720 kjøpte oberstløytnant Herman Heyer gården og oppførte hovedbygningen. Han var gift med Margrethe Coucheron, som hadde slektninger i baroniet i Rosendal. Fram til 1800 ble gården leid ut til danske embetsmenn. I 1768 ble Ringnes solgt til Erik Sørensen fra Nes, da den tidligere eieren, oberst Friedrich Gotchalk Maximilian von Haxthausen, ble utnevnt til generalmajor og sjef for Fredriksten festning.

Kulturhistoriske funn

På Ringnes har det blitt funnet sverd og økser datert til 800-tallet. Mynter, sølv- og gullsmykker som er datert tilbake til ca. år 1000 (Utstilt hos Oldsaksamlingen i Oslo). Der ble det også funnet en gulldåse fra Norges og Sveriges kronprins Karl Johan, men den oppbevares i en bankboks.
DNT Oslo og Omegn

DNT Oslo og Omegn er en av de 57 medlemsforeningene i Den Norske Turistforening. Med sine 86 000 medlemmer er den den største av foreningene. DNT medlemmer med adresse i Oslo og Akershus hører til foreningen. Foreningen driver virksomhet i de fleste fjellområdene i Sør-Norge, i Oslomarka og i nærområdene i Oslo og Akershus. Dette gjøres gjennom merking og vedlikehold av rutenettet, hyttedrift, organisering av turer og arbeid for vern av friluftsområder. Mye av arbeidet foregår på dugnad.
I Oslomarka har foreningen 26 hytter for utleie og på Sørengkaia finnes Friluftshuset som byr på kajakk-utleie og buldring.
11 kommuner i Akershus har lokale DNT turlag som er tilknyttet DNT Oslo og Omegn. De lokale turlagene drives på dugnad og arbeider for tilrettelegging for friluftsliv i sine områder.
Parlamentsvalget i Tsjekkia 2017

Utgangsposisjon

Valget i 2013 ga ingen klar vinner. Det sosialdemokratiske partiet CSSD, som før valget var i opposisjon, ble det største partiet, med 50 representanter. Partiet var størst også før valget i 2013. 
Protestpartiet ANO 2011 (JA 2011) ble nest største parti, med 47 representanter. Deretter fulgte kommunistpartiet KSCM, med 33 representanter. De tidligere regjeringspartiene, de konservative TOP 09 og Det demokratiske borgerparti, fikk henholdsvis 26 og 16 representanter. 
Det innvandringskritiske Úsvit - Národní koalice og det kristeligdemokratiske Křesťanská a demokratická unie – Československá strana lidová, fikk begge 14 representanter. Svoboda a přímá demokracie er et utbryterparti fra Úsvit - Národní koalice, og går inn for direkte demokrati.

Valgsystem

Landet er oppdelt i 14 valgdistrikter. Velgerne velger blant partilister, og kan i tillegg kumulere fem av personene på listen. 
Sperregrensen er fem prosent. For partilister med to partier er grensen 10 %, for lister med tre partier 15 % og med fire partier 20 %. For de partier som oppnår sperregrensen blir setene i parlamentet fordelt etter d'Hondts metode.
En kandidat som får mer enn fem prosent av kumuleringene, blir plassert på toppen av sin partiliste. Dersom flere får mer enn fem prosent av kumuleringene, blir de satt opp i rekkefølge etter hvor mange kumuleringer de har mottatt.
Stemmerettsalderen er 18, og valgbarhetsalderen 21 år. Stemmeretten er ikke tvungen.

Valgresultat

Valgresultatet innebar at høyreorienterte, innvandringskritiske og EU-skeptiske partier gikk frem.
Tardis

Tardis eller TARDIS(Time and Relative Dimension(s) in Space) er et fiktivt skip som kan reise i tid og rom fra den britiske TV-serien Doctor Who.
Ifølge serien er skipet et produkt av Tidsherre-teknologi. Innsiden er mye større enn utsiden, som kan kamuflere seg ved å gli inn i miljøet ved å bruke skipets kameleonkrets. I TV-serien flyr Doktoren en stjålen, upålitelig T.A.R.D.I.S. av den utgåtte type 40. Den ble en gang referert til som en TT-kapsel og dens kameleonkrets er defekt. Dette er grunnen til at den alltid ser ut som en politiboks fra 1950-årene. Doktoren stjal den fra hjemplaneten Gallifrey og upålitelighetene til styresystemene har ofte vært en del av handlingen i serien.
Selv om tardis er en type skip, blir ofte Doktorens tardis kalt for «tardisen» eller, som i de første episodene, bare for «skipet». Skipet blir ofte tenkt på som et levende vesen mer enn bare en maskin. I episoden The Impossible Planet fra 2006 blir det sagt at Tardisen ble grodd, ikke bygd. 
Doctor Who har blitt en så viktig del av britisk popkultur at tardisens utseende er oftere assosiert med serien enn med politiboksen. Ordet «tardis» blir også ofte brukt til å beskrive ting som ser større ut på innsiden enn på utsiden.
Sunnylven prestegård

Sunnylven prestegård i Stranda kommune ligger oppi skråningen nord for Hellesyltfossen, mens kirken er i skråningen på sørsiden.
Den nyklassisistiske hovedbygningen ble tegnet av Ole Landmark og oppført i 1921. På baksiden av denne er et fredet stabbur fra 1600- eller 1700-tallet som ble flyttet til stedet fra den tidligere prestegården rundt 1860.
Halvor Hansson

Politisk aktivitet i mellomkrigstiden

Hansson var blitt kjent med Vidkun Quisling i studietiden ved den militære høyskole. De delte kontor i mange år og ble godt kjent, og på starten av 1930-tallet var Hansson med i kretsen rundt Quisling og Nordisk Folkereisning. Hansson ble imidlertid aldri med i Quislings parti Nasjonal Samling, på tross av at hans hustru Øyvor Hansson (1893–1975) var et fremtredende partimedlem. Også én av sønnene var NS-medlemmer. Halvor Hansson skilte seg imidlertid fra sin kone.

Andre verdenskrig

Under felttoget i Norge i 1940 ble han ble utnevnt til oberst og generalstabssjef den 4. mai 1940. Hansson satt, sammen med andre norske offiserer, i tysk fangenskap fra 1941 til 1945, blant annet i Oflag XXI-C i Polen .
Etter krigen var Hansson sjef for Forsvarsstaben fra 1. juni 1946 inntil han ble frabeordret ved kongelig resolusjon av 19. juli 1946. Han hadde da fungert som midlertidig sjef etter at Ruge hadde fått innvilget avskjed den 8. september 1945. Hanson fortsatte deretter som generalkrigskommissær med grad generalmajor.
Femundsmarka

Femundsmarka er et fjell- og villmarksområde i Hedmark og Trøndelag, øst og nordøst for innsjøen Femunden.
Store deler av området er fredet som Femundsmarka nasjonalpark. Den lille Gutulia nasjonalpark ligger også her. Den norske turistforening har flere hytter i området. Området er beiteområde for sørsamisk tamreindrift i Svahken sijte (Elgå reinbeitedistrikt), og det lever moskusfe her.
Skihopping i Estland

Estland har et aktivt skihoppmiljø, men har slitt med å oppnå gode resultater.

Hoppere og kombinertløpere

Landets beste utøver i skihopping eller kombinert er kombinertløperen Allar Levandi, som blant annet ble nummer 2 i verdenscupen sesongen 1989/90 (mens han representerte Sovjetunionen), og som også hadde flere andre sammenlagtplasseringer blant de 10 beste. Han tok bronsemedalje individuelt i OL i Calgary i 1988, også det for Sovjetunionen. Ago Markvardt tok bronsemedalje individuelt i junior-VM i Vang i 1989, og ble nummer 4 individuelt i VM i Trondheim i 1997. Sammen med Magnar Freimuth utgjorde Levandi og Markvardt det estiske laget som ble nummer 4 i lagkonkurransen i OL på Lillehammer i 1994.
Estlands beste spesialhoppere er Jens Salumäe og Jaan Jüris. Jens Salumäe, som også begynte som kombinertløper, hadde 21.-plass som beste enkeltplassering i verdenscupen i spesielt hopp. Han deltok i flere mesterskap, men greide ikke mer enn 23.-plass som best, i storbakken i OL i Torino (Pragelato) i 2006. Jaan Jüris hadde 15.-plass som beste enkeltplassering i verdenscupen, og ble nummer 38 i normalbakken i VM i Val di Fiemme (Predazzo) i 2003.
De aller siste årene har estiske skihoppere hovedsakelig deltatt i kontinentalcupen, men har i liten grad greid å markere seg. Kaarel Nurmsalu tok bronsemedalje i junior-VM i Otepää i 2011 i både spesielt hopp og begge de to individuelle øvelsene i kombinert, HS100 / 10 km og HS100 / 5 km. Han deltok i kombinert i senior-VM i Oslo, men uten å markere seg.

Hoppbakker og arrangerte mesterskap

Estlands største hoppbakke ligger i Tehvandi i vintersportsstedet Otepää. En moderne K90-bakke avløste i 2008 den gamle K70-bakken fra 1968. Dette anlegget ble brukt da junior-VM på ski ble arrangert i Otepää i januar 2011. Det finnes planer om også å bygge en storbakke i Otepää og søke om senior-VM på ski.
Mindre hoppbakker finnes flere steder i landet, blant annet en K50-bakke i Tallinn.